text: pors
  
  publiceret: 2022-10-19 15:05:16+02:00
  Pors er en slægt med ca. 50 arter af aromatiske buske eller træer i porsfamilien (Myricaceae). De er vidt udbredt over de meste af verden, men mangler bl.a. i Australien og det meste af det centrale Asien.
  Bladene hos de tempererede arter er små, læderagtige og med aromatiske kirtler. Blomsterne sidder i enkønnede rakler med store, brune skæl neden for bladene og er vindbestøvede. Hanblomsterne er firetallige. Hunblomsterne består af et frugtanlæg uden bloster. De modne frugter udvikler to vinger, der er beklædt med kirtler med krydret duft og bruges til kryddersnaps. Rødderne er forsynet med kvælstofbindende bakterieknolde.
  Den mest udbredte art er pors eller mosepors (Myrica gale), der findes i det vestlige Europa fra Norge til Portugal, i Tyskland og Rusland samt i Nordamerika fra Labrador og Alaska til Oregon; en nærtbeslægtet art findes i tempereret Asien. I Danmark findes pors især i rigkær og højmoser i Jylland, men også enkelte steder på Øerne.